ད་པ་ལས་སློབ་ཀྱིས་མེ་ཏོག་བཀྱེ་བསྡུ་ཚར་བ་དང་། སློབ་དཔོན་གྱིས། འོ། གནས་སྐབས་སུ་འགལ་རྐྱེན་བར་ཆད་ཞི་ཞིང་། མཐར་ཐུག་སངས་རྒྱས་ཀྱི་གོ་འཕང་ཐོབ་པའི་ཕྱིར་རྗེས་སུ་གནང་བ་ཟབ་མོ་གསན་སྙམ་པ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་གསལ་བཏབ་ནས་གསན་པར་ཞུ། དེ་ལ་འདིར་དཔལ་རྡོ་རྗེ་ནག་པོ་ཆེན་པོའི་ལས་མཁན་ཕྱི་ནང་གསང་གསུམ་ལས་གསང་བ། དེ་ལ་ཡང་གནོད་སྦྱིན་ཡབ་ཡུམ་སོགས་ལྔར་བྱེད་པ་ལ། པུ་ཏྲའི་རྗེས་གནང་ཟུར་བཀའ་རྒྱས་པ་མཛད་པ་དང་། ཕྲིན་ལས་མྱུར་དུ་སྒྲུབ་པར་བྱེད་པ་མོན་བུ་མིང་སྲིང་གསུམ་གྱི་རྗེས་སུ་གནང་བ་ལས། ཕྱི་མ་ཉིད་ཀྱི་རྗེས་སུ་གནང་བ་སྒྲུབ་པར་བྱེད་པ་ལ། སློབ་དཔོན་གྱིས་ཡི་དམ་ཆོས་སྐྱོང་གི་བསྙེན་པ་ཚུལ་བཞིན་སོང་བས། སློབ་མ་མགོན་པོ་ལྷ་བརྒྱད་ཀྱི་རྗེས་གནང་ཐོབ་ཅིང་། དེ་ཉིད་ཆོས་སྐྱོང་དུ་བསྟེན་པའམ་དམ་ཚིག་ཅན་གྱི་གང་ཟག་གཅིག་ནས་བདུན་ལ་སོགས་པ་ཟུང་དུ་མ་གྱུར་པ་ལ་བྱ་དགོས་ཤིང་། དུས་ཉེར་དགུ་ལྟ་བུ་སོགས་ལ་བྱུང་ན་མཆོག་ཏུ་གྱུར་ཅིང་། ངེས་པར་བྱ་དགོས་པ་ནི་མ་ཡིན་ནོ། ། ཆོ་ག་ནི་སློབ་དཔོན་གྱིས་ཡི་དམ་གྱི་བདག་བསྐྱེད་སྔོན་དུ་འགྲོ་བས་ཡི་དམ་ཆོས་སྐྱོང་སྲུང་མ་རྣམས་ལ་མཆོད་གཏོར་འབུལ་བ་སོགས་ལེགས་པར་གྲུབ་ནས་ཁྱེད་རང་རྣམས་རྡོ་རྗེ་སློབ་དཔོན་དང་ཀྱེ་རྡོ་རྗེ་ཐ་དད་མེད་པ་ལ་པུ་ཏྲ་མིང་སྲིང་གསུམ་གྱི་རྗེས་གནང་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་མཛོད། གང་གི་དྲིན་གྱིས་སོགས་ཤ་ལོ་ཀ་གཅིག་དང་། སངས་རྒྱས་ཀུན་གྱི་སོགས་ཚིག་གཉིས། ཀུན་མཁྱེན་ཡེ་ཤེས་ཕུང་པོ་ཅན་ནས། བློ་མཆོག་བདག་ལ་གནང་བར་མཛོད་ཀྱི་བར་གྱིས་ཐུན་མོང་གི་གསོལ་བ་བཏབ་ནས། ཐུན་མོང་མ་ཡིན་པའི་གསོལ་བ་འདེབས་པ་འདིའི་རྗེས་ཟློས་མཛོད། དུས་གསུམ་སངས་རྒྱས་ཐམས་ཅད་ཀྱི་ངོ་བོར་གྱུར་པ་བླ་མ་དམ་པས་བདག་ལ་ལས་ཀྱི་མགོན་པོ་པུ་ཏྲ་མིང་སྲིང་གི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྗེས་སུ་གནང་བ་མ་ལུས་པ་སྩལ་དུ་གསོལ། ལན་གསུམ། དེ་ལྟར་གསོལ་བ་བཏབ་ནས་སྐུའི་རྗེས་སུ་གནང་བའི་དོན་དུ་དམིགས་པ་འདི་བཞིན་དུ་མཛོད། ཁྱེད་རང་རྣམས་དང་། མདུན་བསྐྱེད་ཀྱི་ལྷ་ཚོགས་ཐམས་ཅད་རང་བཞིན་གྱིས་གྲུབ་པ་ལ་གསལ་འདེབས་པ་ཙམ་ཡིན་པས་དེ་ལ་ལས་དང་པོ་པ་རྣམས་བསྒོམ་བདེ་བའི་ཕྱིར། སློབ་དཔོན་གྱིས་ངག་ཏུ་བརྗོད་པ་ལ་ཐུགས་མ་ཡེངས་པར་གཏོད་པར་ཞུ། ཁྱེད་རང་རྣམས་སྐད་ཅིག་གིས་པདྨ་ཉི་མ་རོའི་གདན་ལ་རྡོ་རྗེ་ནག་པོ་ཆེན་པོ་ཆེ་ཞིང་ཆེར་འབར་བ་ཞེས་པ་ནས་མི་བསྐྱོད་པའི་ཅོད་པན་ཅན་ཡེ་ཤེས་ཀྱི་མེ་འབར་བའི་དབུས་ན་བཞུགས་པ་ཞེས་པའི་བར་གཏོར་ཆོག་བཞིན་བརྗོད། མདུན་དུ་ཡང་པད་ཉི་རོ་ཡི་གདན་ལ་གཏོར་མགྲོན་གྱི་རྡོ་རྗེ་ནག་པོ་ཆེན་པོ་ཞེས་པ་གོང་བཞིན་དང་། དེའི་མདུན་དུ་པད་ཉི་རོ་སྟེ་གདན་གསུམ་གྱི་སྟེང་དུ་རིམ་པ་བཞིན་ལས་ཀྱི་མགོན་པོ་པུ་ཏྲ་ནག་པོ་ཞལ་གཅིག་ཕྱག་གཉིས་གཡས་རལ་གྲི། གཡོན་ཀླད་ཁྲག་གིས་གང་བའི་ཐོད་པ། དར་གྱི་ཨང་ག་རག་དང་དར་ནག་གི་ན་བཟའ་མནྟྲའི་ག་ཤ་ཅན། དེའི་གཡོན་དུ་བྷ་ཊ་ནག་པོ་སྟག་སླག་ཅན། གཡས་དམ་ཤིང་། གཡོན་མི་སྙིང་འཛིན་པ། དེའི་གཡོན་དུ་སྲིང་མོ་ཁྲག་མིག་མ་ཁ་ནས་མེ་འབར་མ་གཡས་སྤུ་གྲི། གཡོན་མིའི་རྒྱུ་མ་འཛིན་པ། ཟ་འོག་ནག་ཁྲའི་གོས་གྱོན་པ། མིང་སྲིང་གསུམ་ཀའང་མི་མགོ་སྐམ་པོའི་དབུ་རྒྱན། རློན་པའི་དོ་ཤལ་ཅན། རྔམ་ཞིང་འཁྲུགས་པས་གདུག་པ་ཅན་ཐམས་ཅད་ཚར་གཅོད་པ་སྤྲུལ་པ་ཡང་སྤྲུལ་ཉིད་སྤྲུལ་ཕོ་ཉ་བསམ་གྱིས་མི་ཁྱབ་པ་རྣམས་གསལ་ལམ་སྟེ་མངོན་སུམ་དུ་བཞུགས་པའི་མོས་པ་མཛོད། དེ་ནས་ཁྱེད་རང་རྣམས་རྡོ་རྗེ་ནག་པོ་ཆེན་པོར་གསལ་བའི་ཐུགས་ཀའི་ཧཱུྃ་ཡིག་ལས་འོད་འཕྲོས། མདུན་གྱི་ནག་པོ་ཆེན་པོ་གཙོ་འཁོར་རྣམས་ཀྱི་ཐུགས་ཀར་ཕོག། དེ་དག་གི་སྐུ་ལས་མིང་སྲིང་གསུམ་གྱི་སྐུ་འཇིག་རྟེན་གྱི་ཁམས་ཁྱབ་པར་སྤྲོས། བླ་མ་དང་སངས་རྒྱས་ཀྱི་བསྟན་པ་ལ་གནོད་པར་བྱེད་པའི་དམ་ཉམས་དགྲ་བགེགས་གདུག་པ་ཅན་ཐམས་ཅད་ཚར་བཅད། སླར་པུ་ཏྲ་མིང་སྲིང་གསུམ་གྱི་སྐུའི་རྣམ་པ་བསམ་གྱིས་མི་ཁྱབ་པ་ནམ་མཁའི་ཁམས་གང་བ་རྣམས་ཚུར་འདུས། ཁྱེད་རང་རྣམས་མགོན་པོར་གསལ་བའི་ཐུགས་ཀའི་ཧཱུྃ་གི་ཞབས་ཀྱུ་ལ་ཐིམ་པས་སྐུའི་བྱིན་རླབས་ཞུགས་པའི་མོས་པ་མཛོད། གུ་གུལ་གྱིས་བདུག། རོལ་མོའི་སྒྲ་དྲག་ཏུ་བྱ་ཞིང་། ཤཱ་ས་ན་དང་བོད་པ་གཉིས་ཀྱི་མཇུག་ཏུ་ཨ་ཝཱེ་ཤ་ཡ་ཨཱཿཛཿཧཱུྃ་བྃ་ཧོཿཡང་ཡང་བརྗོད། རྦད་བསད་གཉིས་མི་བརྗོད། གསུང་གི་རྗེས་སུ་གནང་བའི་དོན་དུ་དམིགས་པ་འདི་བཞིན་དུ་མཛོད། ཁྱེད་རང་རྣམས་མགོན་པོར་གསལ་བའི་ཐུགས་ཀའི་ཧཱུྃ་གི་མཐའ་མར་ཤཱ་ས་ན་དང་། དེའི་མཐར་མོའི་བོད་པ་ནས་སྔགས་ཚན་རེ་རེ་བཞིན་ནས་རིམ་པ་བཞིན་བོད་རྦད་བསད་གསུམ་གྱིས་བསྐོར་བར་དམིགས། སྔགས་རྣམས་ལས་འོད་འཕྲོས། མདུན་གྱི་མགོན་པོ་འཁོར་བཅས་ལ་ཕོག་པས་ཐུགས་རྒྱུད་བསྐུལ་ཏེ་ཐུགས་ཀ་ནས་འོད་ཟེར་འཕྲོས། པུ་ཏྲ་མིང་སྲིང་གསུམ་གྱི་སྲོག་སྙིང་ཏྲི་ཏྲི་བྷྱོཿརྣམས་ལ་ཕོག་པས་དེ་དག་ལས་པུ་ཏྲ་མིང་སྲིང་གི་སྐུ་འཇིག་རྟེན་གྱི་ཁམས་གང་བར་སྤྲོས། བླ་མ་དང་སངས་རྒྱས་ཀྱི་བསྟན་ལ་གནོད་པར་བྱེད་པའི་དམ་ཉམས་དགྲ་བགེགས་གདུག་པ་ཅན་རྣམས་ཚར་བཅད། སླར་སྐུ་རྣམས་ཚུར་འདུས། ཁྱེད་རང་རྣམས་ཀྱི་མདུན་གྱི་ནམ་མཁའི་ཐད་དུ་སླེབ་པ་དང་། གསུང་ཡིག་འབྲུའི་རྣམ་པར་གྱུར་ནས་ཁྱེད་རང་རྣམས་ཀྱི་ཐུགས་ཀའི་སྔགས་ཕྲེང་ལ་ཐིམ་པས། གསུང་གི་བྱིན་རླབས་ཞུགས་པའི་མོས་པ་མཛད་ནས། སྔགས་འདི་རྣམས་ཀྱི་རྗེས་ཟློས་ལན་གསུམ་གྱི་བར་དུ་མཛོད། ཤཱ་ས་ན་དང་བོད་རྦད་བསད་གསུམ་གྱི་རྗེས་ཟློས་ཚར་བ་དང་། བཟླས་ལུང་སྐབས་འབོད་པ་གཉིས་ཀྱིས་ཆོ་ག་ཅེས་ཨ་མེས་ཞབས་ཀྱི་གསུང་ལྟར་རྗེ་འཕགས་མཚན་དེ་ལྟར་མཛད། མཆན། ཁྱེད་རང་རྣམས་ཀྱིས་སློབ་དཔོན་ལ་མེ་ཏོག་འཐོར་བཞིན་པས་འདིའི་རྗེས་ཟློས་མཛོད། བཅོམ་ལྡན་བདག་གིས་གཟུང་ལགས་ཀྱིས། ། བཅོམ་ལྡན་བདག་ལ་བྱིན་གྱིས་རློབས། ། ལན་གསུམ། དེ་ནས་སློབ་དཔོན་གྱིས་མེ་ཏོག་ཕྲེང་བ་སྔགས་ཀྱི་ཕྲེང་བར་བྱིན་གྱིས་བརླབས་ནས་ཁྱེད་རང་རྣམས་ཀྱི་མགོ་ཐོག་ཏུ་བཞག་པའི་མོས་པ་མཛོད། ཅེས་སློབ་མ་ལ་ནས་སོགས་འཐོར་ཞིང་། བཅོམ་ལྡན་འདི་ལ་སྩལ་ལགས་ཀྱིས། ། བཅོམ་ལྡན་འདི་ལ་བྱིན་གྱིས་རློབས། ། ཞེས་ཇི་ལྟར་རིགས་པ་བརྗོད། ཐུགས་ཀྱི་རྗེས་སུ་གནང་བའི་དོན་དུ་དམིགས་པ་འདི་བཞིན་མཛོད། ཁྱེད་རང་རྣམས་མགོན་པོར་གསལ་བའི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་ཀྱི་མགོན་པོ་གཙོ་འཁོར་གྱི་ཐུགས་ཀར་ཕོག་པས་ཐུགས་རྒྱུད་བསྐུལ། དེ་རྣམས་ཀྱི་ཐུགས་ཀ་ནས་གྲི་གུག་དང་། རལ་གྲི་དང་། དམ་ཤིང་དང་སྤུ་གྲི་ལ་སོགས་པ་མཚོན་ཆའི་ཚོགས་དཔག་ཏུ་མེད་པ་འཇིག་རྟེན་གྱི་ཁམས་གང་བ་སྤྲོས། བླ་མ་དང་སངས་རྒྱས་ཀྱི་བསྟན་པ་ལ་གནོད་པ་བྱེད་པའི་དམ་ཉམས་དགྲ་བགེགས་གདུག་པ་ཅན་ཐམས་ཅད་ཚར་བཅད། འོད་ཟེར་མཚོན་ཆའི་ཚོགས་རྣམས་ཚུར་འདུས་པ། སླར་མིང་སྲིང་གསུམ་གྱི་ཐུགས་ཀར་ཐིམ་པས་མཚོན་ཆ་རྣམས་འོད་ཟེར་ཁ་དོག་སྣ་ལྔའི་རྣམ་པར་གྱུར་ཏེ། དེ་གསུམ་གྱི་ཐུགས་ཀ་ནས་འོད་ཟེར་འཕྲོས། ཁྱེད་རང་རྣམས་མགོན་པོར་གསལ་བའི་ཐུགས་ཀར་ཐིམ་པས། ཐུགས་ཀྱི་བྱིན་རླབས་ཞུགས་པའི་མོས་པ་མཛོད། ཤཱ་ས་ན་དང་བོད་པ་གཉིས་སོགས་གོང་བཞིན་རོལ་མོ་དང་བདུག་པ་བྱ། ཕྲིན་ལས་གཏོར་མའི་བཀའ་བསྒོ་བའི་དོན་དུ་དམིགས་པ་འདི་བཞིན་དུ་མཛོད། རྟག་གཏོར་ཟུར་བརྒྱད་པ་ལ་མཚན་མོ་ཡིན་ན་དཔལ་འབར་བཙུགས་པ་སློབ་དཔོན་གྱིས་སློབ་མའི་མདུན་གྱི་ཐད་ཀར་བཟུང་ལ། གཏོར་མ་འདི་ཉིད་གུར་གྱི་མགོན་པོ་གཙོ་འཁོར་ལ་བཀའ་སྡོད་ཕོ་ཉ་བསམ་གྱིས་མི་ཁྱབ་པས་བསྐོར་བའི་སྟེང་གི་ཆ་ལ་སངས་རྒྱས་རྡོ་རྗེ་འཆང་ནས་རྩ་བའི་བླ་མའི་བར་མཐོ་བརྩེགས་སུ་མངོན་སུམ་དུ་བཞུགས་པའི་མོས་པ་མཛོད། བོད་པ་གཉིས་ཀྱི་མཇུག་ཏུ། ས་པ་རི་ཝཱ་ར་ས་མ་ཡ་སྨཱ་ར་ས་མ་ཡ་མཱ་ཏི་ཀྲ་མ་ཐ། ས་མ་ཡ་རཀྵནྟུ། ཡང་དག་པར་རྫོགས་པའི་སངས་རྒྱས་རྡོ་རྗེ་འཆང་། འཕགས་པ་ཀླུ་སྒྲུབ། སློབ་དཔོན་པདྨ་འབྱུང་གནས། པཎྜི་ཏ་དྷརྨ་པཱ་ལ། ལོ་ཆེན་རིན་ཆེན་བཟང་པོ། བྲག་སྟེང་པ་ཡོན་ཏན་ཚུལ་ཁྲིམས། བླ་མ་མལ་ལོ་ཙཱ་བ། བླ་མ་ས་སྐྱ་པ་ཆེན་པོ་ཀུན་དགའ་སྙིང་པོ། སློབ་དཔོན་རིན་པོ་ཆེ་བསོད་ནམས་རྩེ་མོ། རྗེ་བཙུན་རིན་པོ་ཆེ་གྲགས་པ་རྒྱལ་མཚན། ཆོས་ཀྱི་རྗེ་ས་སྐྱ་པཎྜི་ཏ་ཀུན་དགའ་རྒྱལ་མཚན། འགྲོ་བའི་མགོན་པོ་ཆོས་རྒྱལ་འཕགས་པ། དམ་པ་ཀུན་དགའ་གྲགས། དགའ་ལྡན་པ་ཀུན་བསོད། གན་པ་རིན་རྒྱལ། དཔལ་ལྡན་བླ་མ་དམ་པ་བསོད་ནམས་རྒྱལ་མཚན། བླ་མ་དཔལ་ལྡན་ཚུལ་ཁྲིམས། གྲུབ་ཆེན་བུདྡྷ་ཤྲཱི། རྡོ་རྗེ་འཆང་ཀུན་དགའ་བཟང་པོ། སེམས་དཔའ་ཆེན་པོ་དཀོན་མཆོག་རྒྱལ་མཚན། རྒྱལ་ཚབ་དམ་པ་ཀུན་དགའ་དབང་ཕྱུག། ཡོངས་འཛིན་དཀོན་མཆོག་འཕེལ་བ། དྲིན་ཅན་རྩ་བའི་བླ་མ་དམ་པ་ས་ལོ་ཙཱ་བ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ། སྦས་པའི་རྣལ་འབྱོར་གྲུབ་ཆེན་དཔལ་ལྡན་བཀྲ་ཤིས་ལ་སོགས་པ་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་དང་དམ་ལས་མ་འདའ་བར་རྡོ་རྗེ་སློབ་མ་འདི་རྣམས་ཀྱི་ལུས་དང་གྲིབ་མ་བཞིན་དུ་འགྲོགས་ནས་བསྲུང་བ་དང་། བསྐྱབ་པ་དང་། སྦ་བ་དང་། འགོ་བའི་ཕྲིན་ལས་མཛོད་ཅིག། ཞི་རྒྱས་དབང་དྲག་གི་ལས་རྣམས་མྱུར་དུ་སྒྲུབས་ཤིག། གནས་སྐབས་ཀྱི་འགལ་རྐྱེན་དང་དམ་པ་ཆོས་སྒྲུབ་པའི་འགལ་རྐྱེན་བར་ཆད་མི་མཐུན་པའི་ཕྱོགས་ཐམས་ཅད་ཞི་ཞིང་། མཐུན་རྐྱེན་ཚེ་དང་བསོད་ནམས་དཔལ་དང་འབྱོར་པ་སྙན་གྲགས་ལེགས་པའི་ཡོན་ཏན་ཐམས་ཅད་འཕེལ་ཞིང་རྒྱས་པ་དང་། བསམ་དོན་ཆོས་བཞིན་འགྲུབ་པར་བྱིན་གྱིས་བརླབ་ཏུ་གསོལ། ཞེས་བརྗོད་ཅིང་གོང་བཞིན་སྔགས་དང་རོལ་མོ་བྱ། སྔགས་ཀྱི་མཇུག་ཏུ་ཨ་དྷིཥྛཱ་ན། ཨ་དྷིཥྛིཏེ་སྭཱ་ཧཱ། ཞེས་བརྗོད་ཅིང་སློབ་མ་རྣམས་ཀྱི་ལག་པར་གཏད་ཚར་བ་དང་རོལ་མོ་བཞག། སློབ་དཔོན་གྱིས་གཏོར་མ་མདུན་དུ་བཟུང་ལ། ཁྱེད་རྣམས་ཀྱི་ལག་ཏུ་གཏད་པའི་གཏོར་མ་མགོན་པོ་གཙོ་འཁོར་བླ་མ་བརྒྱུད་པ་དང་། མདུན་གྱི་ལྷ་ཚོགས་རྣམས་འོད་ཟེར་ཁ་དོག་སྣ་ཚོགས་པའི་རྣམ་པར་ཞུ་ནས་ཁྱེད་རང་རྣམས་གུར་གྱི་མགོན་པོར་གསལ་བའི་ཐུགས་ཀའི་ཧཱུྃ་ལ་ཐིམ་པས་དེ་བཞིན་གཤེགས་པ་ཐམས་ཅད་དང་གུར་གྱི་མགོན་པོ་གཙོ་འཁོར་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་དང་། རང་གི་སེམས་རོ་གཅིག་ཏུ་གྱུར་པའི་མོས་པ་མཛད་ནས་དེའི་ངང་ལ་ཅུང་ཟད་ཅིག་མཉམ་པར་འཇོག་པར་ཞུ། དེ་རྣམས་ཀྱིས་རྗེས་སུ་གནང་བ་ཟབ་མོ་གསན་པ་ཡིན་པས། དེ་དག་གི་གནས་སྐབས་སུ་ཁས་བླངས་པའི་དམ་ཚིག་དང་སྡོམ་པ་ལ་བསྲུང་སྡོམ་བགྱིའོ་སྙམ་པས་འདིའི་རྗེས་ཟློས་མཛོད། གཙོ་བོས་སོགས་ལན་གསུམ། རྗེས་གནང་ཐོབ་པའི་གཏང་རག་ཏུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་ལུས་ལོངས་སྤྱོད་ལ་སོགས་པ་ཡོན་དུ་འབུལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་སོགས་ལན་གསུམ། དེ་རྣམས་ཀྱི་སྒོ་ནས་མོན་བུ་མིང་སྲིང་གསུམ་གྱི་རྗེས་གནང་ཟུར་དུ་མཛད་པའི་ལུགས་བཞིན་གསན་པ་ཡིན་པས་རང་གཞན་གྱི་དོན་རྒྱ་ཆེན་པོ་མཛོད། བསོད་ནམས་འདི་ཡིས་སོགས་བརྗོད། གསུམ་པ་རྗེས་ཀྱི་བྱ་བ་ནི། གཏོར་མ་རྣམས་གཏང་རག་ཏུ་སྤྱི་བསྟབ་བྱ་ཞིང་འབུལ། ཡི་གེ་བརྒྱ་པས་ལྷག་ཆད་ཁ་བསྐང་། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། རྟེན་ཡོད་པ་རྣམས་ལ་བརྟན་བཞུགས། མེད་པ་རྣམས་གཤེགས་སུ་གསོལ། ལྷ་བརྒྱད་ཀྱི་སྐུ་མེད་ན་ལྷ་བརྒྱད་རང་གི་སྙིང་གར་ཐིམ་ཞེས་བརྗོད། གནས་གསུམ་བསྲུང་ཞིང་གོ་བསྒོ་བ་སོགས་བདག་བསྐྱེད་དང་བསྟུན་ལ་བྱ། དེ་ནས་བསྔོ་བ་སྨོན་ལམ་བཀྲ་ཤིས་རྣམས་བྱའོ། ། ཞེས་པུ་ཏྲ་མིང་སྲིང་གསུམ་གྱི་རྗེས་གནང་ཟུར་དུ་མཛད་པའི་ཚུལ་འདི་ནི་རང་ལོ་ཉེར་གཅིག་ལོན་པའི་དུས། རྗེ་བཙུན་རིན་པོ་ཆེའི་སྒྲུབ་གནས་ཁྱད་པར་ཅན་བྱས་འགྱུར་རྡོ་རྗེའི་བྲག་རྫོང་འདི་ཉིད་དུ་མཁས་གྲུབ་ཆེན་པོ་སྦས་པའི་རྣལ་འབྱོར་པ་དཔལ་ལྡན་བཀྲ་ཤིས་པའི་དྲུང་དུ་ཇི་ལྟར་ཐོབ་པའི་ལུགས་བཞིན་རིགས་ཀྱི་བུ་བསོད་ནམས་དབང་པོ་སྤུན་ལ་དབེན་གནས་འདིར་རྗེས་གནང་བྱས་དུས། འཇམ་དབྱངས་བསོད་ནམས་ལྷུན་གྲུབ་ཀྱིས་ཡོངས་འཛིན་དཀོན་མཆོག་འཕེལ་གྱི་གསུང་ལ་ཟིན་བྲིས་མཛད་པའི་རྗེས་གནང་གི་ཐོ་བཞིན། ས་ཕོ་སྟག་ལོ་ནག་པ་ཟླ་བའི་དཀར་ཕྱོགས་དགའ་བ་དང་པོའི་ཚེས་ལ། བླ་མ་རྣམས་ཀྱི་གསུང་རྒྱུན་ཕྱག་ལེན་གྱིས་བརྒྱན་ཏེ། རྗེ་བཙུན་ས་ལོ་ཆེན་པོ་ཡབ་སྲས་ཀྱི་ཞབས་རྡུལ་སྤྱི་བོས་ལེན་པ་ཟ་ཉལ་འཆག་གི་རྣལ་འབྱོར་པ་རྒན་པོ་ངག་གི་དབང་པོ་ཀུན་དགའ་རིན་ཆེན་གྱིས་རྡོ་རྗེའི་བྲག་རྫོང་འདི་ཉིད་དུ་སུག་བྲིས་བགྱིས་པ་འདི་ལ་ཉེས་པ་མཆིས་ན་བླ་མ་དང་མཁའ་འགྲོས་བཟོད་པར་མཛོད། འདི་བྲིས་དགེ་བས་བསྟན་འཛིན་སྐྱེས་བུ་རྣམས། ། སྐུ་ཚེ་བརྟན་ཞིང་བསྟན་པ་རྒྱས་པ་དང་། ། བསྟན་དགྲ་ཐལ་བ་རྡུལ་དུ་བརླག་གྱུར་ནས། ། འགྲོ་ཀུན་དགའ་བདེའི་དཔལ་ལ་སྤྱོད་པར་ཤོག། མངྒ་ལཾ། ༈འདིའི་རྗེས་གནང་གི་བརྒྱུད་པ་དཔལ་ལྡན་བཀྲ་ཤིས་ཡན་འདྲ། དེ་ནས་སྔགས་འཆང་ཆོས་རྗེ། ཁྲི་ཆེན་འཇམ་དབྱངས་བསོད་ནམས་དབང་པོ། ངག་དབང་ཀུན་དགའ་བསོད་ནམས། ས་ཆེན་བླ་མ་ངག་དབང་ཀུན་དགའ་བཀྲ་ཤིས། འཇམ་དབྱངས་བཟང་པོ་རྒྱལ་མཚན། ཤྲཱི་མ་ཧཱ་ཀཱ་ལ་སྐུ་དྲིན་མཚུངས་མེད་འཕགས་པ་ཆོས་ཀྱི་རྒྱལ་མཚན། དེས་བདག་བསོད་ནམས་དབང་ཕྱུག་ལ་རྗེས་གནང་ལུང་དང་བཅས་པ་གནང་བའོ། ། ། །
ཡིག་རྒྱག་པ། འཆི་མེད་རྡོ་རྗེ། སྦྲགས་བསྡུར་པ། འཆི་མེད་རྡོ་རྗེ། ཞུ་བཙུད་པ་ཨོ་རྒྱན་ཚེ་རིང་།

བསྒྲུ་ཐབས་ཀུན་བཏུས། ཱཤྲཱིཿ༽